ועדת החינוך, התרבות והספורט, כנסת 16, פרוטוקול מספר 213, 2004-04-14 10:00

אילן שלגי: בוקר טוב לכולם.

אילן שלגי: אנחנו בדיון שמתקיים ביוזמתה של חברת הכנסת מרינה סולודקין ומתייחס לחשש סגירת חטיבת התכניות בערבית של ערוץ הלוויין.

אילן שלגי: אולי חברת הכנסת סולודקין תגדיר תכף את הנושא טוב ממני ובהרחבה.

אילן שלגי: אני שמח לראות אתנו את יושב-ראש רשות השידור, מר אברהם נתן.

אילן שלגי: נציג את הנוכחים לצורך היכרות.

אילן שלגי: (הנוכחים מציגים עצמם).

אילן שלגי: אני שמח שיש פה ייצוג כזה מכובד של רשות השידור בראשות היושב-ראש, מנהלים, נציגי עובדים, נציגי עיתונאים, וכמובן גם סמנכ"ל משרד החוץ לתקשורת ולהסברה, מר גדעון מאיר.

אילן שלגי: בבקשה, חברת הכנסת מרינה סולודקין.

מרינה סולודקין: אני מאוד מודה ליושב-ראש הוועדה, מר אילן שלגי, שהסכים לקיים את הדיון החשוב הזה.

מרינה סולודקין: כשאני שמעתי שמועות וחששות שיש תכניות לסגור את חטיבת התכניות בערבית זה הזכיר לי הרבה דברים שקרו בתכניות ברוסית.

מרינה סולודקין: כמעט שנה אנחנו נאבקנו שלא יסגרו את רק"ע ולא יהיו פיטורים של אלה שעובדים שם, ואני שונאת את הדפוס הזה, שכשמגיעים למצב שצריך להפחית את המשאבים לשידורים חושבים כל הזמן על התכניות ברוסית, בערבית, באמהרית וקול המוסיקה.

יוסי שריד: אחרי שניהלתם את המאבק הזה לא רק שקיבלנו את רק"ע, קיבלנו גם את תקע ואת שקע – תקע, שקע ורק"ע.

יוסי שריד: את רואה איזו הצלחה?

מרינה סולודקין: אני חושבת שאפילו להפחית תכניות בערבית זו טעות אסטרטגית, טקטית, פוליטית.

מרינה סולודקין: הבת שלי מלמדת ערבית בצבא, ובסוף השבוע אנחנו רואים תכניות של אל-ג'זירה, אז אם מפחיתים את השידורים של "קול ישראל" בערבית, מה נשאר?

מרינה סולודקין: אל-ג'זירה ועוד 20 תחנות שמשדרות מסרים שלא מתאימים לאזרחי מדינת ישראל ולאלה שרוצים דו-קיום באזורנו.

מרינה סולודקין: לכן היום אני רוצה לשמוע איך רשות השידור מתכוונת להגן על התכניות בערבית.

מרינה סולודקין: לדעתי, צריך גם להפסיק את השמועות, זה מאוד פוגע מבחינה מדינית.

מרינה סולודקין: תודה.

אילן שלגי: יש לפניי מכתב של עו"ד תוסיה-כהן שנותן לנו מידע שאומר שטרם התקבלה החלטה על סגירת חטיבת התכניות.

אילן שלגי: זה מידע חשוב, ותכף נשמע בוודאי יותר בנושא.

אילן שלגי: יחד עם זאת אינני מבין מה מצא העורך-דין שהוא יועץ לרשות השידור, לכתוב לוועדה בסיום מכתבו: "בנסיבות המפורטות לעיל קיומו של דיון בסוגיית סגירת חטיבת התכניות בערבית אינה ברורה לי, ונראה לי כי היא אינה מסתמכת על עובדות, אלא על שמועות המועברות מפה לאוזן".

אילן שלגי: אני חושב שכאשר ועדת כנסת מחליטה לדון בנושא לא צריך שתהיה הערה כזו במכתב של עובד ציבור.

אילן שלגי: אף על פי שאת האינפורמציה אני מכבד, שאין עדיין החלטה כזו.

שלמה תוסיה-כהן: אדוני, את המכתב הפניתי למרכז המחקר, בכוונה לא לוועדה, ואם יושב-ראש הוועדה מרגיש נפגע, אני קודם כל מתנצל.

אילן שלגי: בסדר גמור, קיבלנו.

אילן שלגי: מר נתן, בבקשה.

אברהם נתן: כנסת נכבדה זו החליטה מספר החלטות בשנה האחרונה לגבי רשות השידור.

אברהם נתן: בין היתר, החליטה שבמקום 3 ערוצי טלוויזיה יהיו רק שניים; החליטה לקצץ את תקציב רשות השידור בכ- 70 מיליון שקל; החליטה לצמצם את מספר העובדים בכ- 600 עובדים.

יוסי שריד: אני בעד סגירת הערוץ, ואחר-כך תשמע מה יש לי להגיד.

אברהם נתן: רשות השידור נמצאת בדיונים ליישום ההחלטות שהכנסת החליטה עליהם.

אברהם נתן: ההצעה שמוגשת למליאה או לוועדת הרדיו והטלוויזיה של רשות השידור היא לאחד את ערוץ 33 עם מה שהיה הערוץ הלווייני, ולתת מספר שעות לערוץ 33 שהיה בעבר שישדר בערבית.

אברהם נתן: לפני כשנתיים הממשלה ניסתה להקים ערוץ דיגיטלי ונתנה מימון לרשות השידור, אבל היא ביטלה אותו, ובגלל הביטול ואי ההצלחה של הערוץ הזה מתבקש הצמצום הזה.

אברהם נתן: לכן כיום המצב הוא שערוץ 1 ישדר בעברית, ערוץ 33 ייחד מספר שעות לשידור בערבית – טרם נקבע מספר השעות המדויק שישודרו בערבית, אבל זה יהיה במסגרת ערוץ 33 – ואלה שני הערוצים היחידים שיהיו בטלוויזיה.

אברהם נתן: אין החלטה לסגור את מחלקת התכניות, להיפך: הקיצוץ הכללי שמדובר בו של כ- 600 עובדים יחול יחסית על כל מחלקות וחטיבות רשות השידור.

יוסי שריד: אני יכול להיות אובייקטיבי לגמרי לגבי הערוץ מן הטעם הפשוט שמעולם לא ראיתי אותו, ולכן אני לא יכול אפילו לחוות את דעתי עליו, ובניגוד למנהגי אני אפילו לא יכול לומר עליו מילה רעה.

יוסי שריד: אבל אם אני לא ראיתי את הערוץ אני מרשה לעצמי להניח שעוד רבים כמוני לא ראו את הערוץ, אין לי מושג אפילו איפה הוא משדר.

יוסי שריד: על-פי מה שאני יודע מספר הצופים בערוץ הזה היה מזערי, אולי אפילו אפסי, גם בגלל העובדה שהוא נדחק לקרן זווית שאיש אינו רואה וגם משום שהוא נתפס – כמובן, שלא בטובתו – כערוץ תעמולה ישראלי.

יוסי שריד: בל אחטא בשפתיי – יכול להיות שזה גם נכון.

יוסי שריד: עם רשמים אי-אפשר להתווכח, כי גם רושם הוא עובדה.

יוסי שריד: חברת הכנסת מרינה סולודקין דיברה על אל-ג'זירה, ואני לא חושב שבשלב כלשהו הערוץ המדובלל הזה עמד בתחרות כלשהי עם אל-ג'זירה או עם כל ערוץ ערבי אחר ראוי לשמו.

מרינה סולודקין: אבל זה תלוי ברשות השידור, זה לא לנצח.

יוסי שריד: זה כבר לא תלוי.

יוסי שריד: דברים מן הסוג הזה מהרגע שהם נולדים בלידת עכוז הם נולדו בלידת עכוז, את הנעשה אין להשיב, אי-אפשר להשיב אחר-כך את הילד לרחמו ולהוציא אותו מבעד לראשו.

יוסי שריד: הוא נולד בלידת עכוז.

יוסי שריד: מה גם מלכתחילה היה ברור שזו תהיה הלידה, לכן לא התלהבתי מלכתחילה.

אחמד טיבי: אף על פי שיודעים שזה הולך ללידת עכוז לנתח בניתוח קיסרי, ואז זה יותר טוב.

יוסי שריד: מזל שיש לנו גם גניקולוג.

אחמד טיבי: לידת עכוז אינה מחויבת המציאות.

יוסי שריד: מכל מקום זו הייתה לידת עכוז.

יוסי שריד: לכן כאשר גם אליי הגיעו השמועות שהערוץ הזה אחת דתו להיסגר, זה הסב לי מידה מסוימת של סיפוק כי אני תמיד שמח שערוצי תעמולה נסגרים, ולא חשוב מי התועמלן ומה תוכן התעמולה.

יוסי שריד: יחד עם זה נוצרת מציאות שלא נולדה לא אתמול ולא שלשום, שאין דריסת רגל לערבית ברשות השידור, וזו שערורייה מצד אחד ושערורייה רבתי מצד שני.

יוסי שריד: גם ערוץ 33 הוא פחות גטו מהערוץ המסוים הזה עליו השלום, אבל גם זה לא הפתרון.

יוסי שריד: הפתרון צריך להיות בזה ששידורים בערבית לא נכנסים אל הווי השידורים בישראל לא דרך הארובה ולא דרך החלון, ולא דרך הדלת לפני סגירתה, אלא במבוא הראשי ובדלת הראשית.

יוסי שריד: על-פי מה שאני מצליח לעקוב אין דברים כל-כך חשובים בערוץ 1 או בערוצים אחרים.

יוסי שריד: אפשר לוותר על הרבה דברים.

יוסי שריד: זו תכלית שבעיניי נראית הרבה יותר ראויה והרבה יותר חשובה, וזה שידורים בערבית.

יוסי שריד: לא בגטו, לא בערוץ 33, לא כדי לצאת ידי חובה.

יוסי שריד: הרי כל השידורים האלה תמיד נראים בגדר יציאה לידי חובה; זה לא יציאה לידי חובה, אלא מילוי חובה, ויש הבדל גדול ביניהם.

יוסי שריד: ערבית היא לא יתומה כאן, היא שפה רשמית של מדינת ישראל, והיא צריכה לקבל את האחיזה המגיעה לה, והיא צריכה לקבל אותה בערוץ הראשי, בשעות ראויות, בהקף מתקבל על הדעת ולא מה שאתה מציע לנו, עם כל הכבוד, מר נתן.

יוסי שריד: זה בכלל לא שייך לקיצוצים כי ברגע שיתמלא האוויר בתכנית ערבית לא יתמלא בתכנית אחרת, לכן אין פה עניין של קיצוצים.

אברהם נתן: למה ערוץ 33 לא יכול להיות ערוץ בערבית?

יוסי שריד: יכול להיות שזה יעלה אפילו זול יותר משום שעד כמה שאני עוקב ויודע מימים עברו, אני יודע שבדרך-כלל התכניות בערבית זה talking-heads, תכניות לא יקרות באופן מיוחד, השקעות גדולות אין שם, אז אתם יכולים אפילו לחסוך, אבל זה צריך להיות בחלון הראווה ולא בסמטה הצדדית והאחורית של שידורי ישראל.

איוב קרא: אדוני היושב-ראש, חבריי חברי הכנסת, אורחים נכבדים.

איוב קרא: גם כחבר הנהלת רשות השידור לשעבר, גם חבר המליאה וגם כמישהו שעוקב אחר השידורים לעומת ידידי יוסי שריד, אני רוצה לומר לכם שבשנים האחרונות חל זלזול פראי בשידורים בערבית.

איוב קרא: זה התחיל כאשר אני הייתי חבר הנהלת רשות השידור כשצמצמו את שעות השידור בערבית בערוץ 1 ואחר-כך בסגירת שעות השידור בערוץ 1.

איוב קרא: חוק השידור הציבורי חל במיוחד על השידורים בערבית ונותן מענה מסוים שהוא לא מענה.

איוב קרא: לפעמים אני מרגיש שכשאני מתראיין רק אני והכתב יודעים על הריאיון הזה.

אחמד טיבי: אבל למה הכתב לא רואה את השידור?

אחמד טיבי: הוא אומר לך, תגיד שידרו?

אחמד טיבי: זה קרה לי כמה פעמים.

אילן שלגי: דרך אגב, הדיון הזה בנושא של שידור בערבית במדינת ישראל לא ראוי שיכוסה תקשורתית?

אילן שלגי: אני שואל האם השיקול המקצועי שלכם פה לא מצא לנכון.

מרינה סולודקין: זה המצב.

מרינה סולודקין: אתה מבין שאנחנו לא רואים אותם משום שזה לא מעניין.

איוב קרא: אני בדעה שערוץ 1 צריך לתת מענה למגזרים השונים: גם למגזר הערבי וגם למגזר העולים.

איוב קרא: יש מספיק תכניות אחרות שהייתי מוריד מהמסך לטובת העניין הזה מכיוון שמדובר בשידור ציבורי שצריך לתת מענה נכון לאוכלוסיות נרחבות.

איוב קרא: לא יכול להיות שמישהו ייקח על עצמו ויאמר שהמגזרים הללו לא שייכים לליגה הלאומית של השידורים.

איוב קרא: זה בפועל מה שקורה, לצערי הרב, וזה לא נותן מענה לשום דבר.

איוב קרא: לדעתי, אף אחד לא עוקב אחרי השידורים הללו במתכונת הנוכחית לעומת פעם כשזה שודר בערוץ 1, והיה לזה אפקט מאוד רציני לשידורים הללו, וזה היה שופר צעקה למדינות ערב.

איוב קרא: בתקופה ההיא הנושא הזה היה ראוי להערכה.

איוב קרא: מאז הצמצום אין תוכן רציני לכל מה שקורה שם.

איוב קרא: ההעברה לערוץ 33 היא עדיפה, ואנחנו לא מקבלים את זה, אבל לא נותנת מענה.

יוסי שריד: זה עדיף, אבל אנחנו לא מקבלים את זה.

איוב קרא: נכון.

איוב קרא: אנחנו לא מקבלים את זה.

יוסי שריד: אתה אמרת שזה עדיף, ואנחנו מקבלים את זה.

איוב קרא: לא.

איוב קרא: זה עדיף, אבל אנחנו לא מקבלים את זה.

איוב קרא: נכון יותר להחזיר את זה למתכונת השידור הקודמת דרך ערוץ 1, לפחות את החדשות.

איוב קרא: אני בעד שיחזור להיות חצי שעה לפחות בערבית בערוץ 1; זה חלק חשוב מאוד מחיי האזרחים של ישראל וחלק חשוב מאוד למדינת ישראל להעביר את מסריה למדינות העולם השונות דוברות הערבית.

איוב קרא: לכן סביב זה אני מציע שהוועדה תתאחד כדי להרים את קרנה של ישראל מבחינה דמוקרטית ופופוליסטית.

מרינה סולודקין: ראיתי היום בעיתון שמפסיקים לשדר את החדשות באנגלית בטלוויזיה.

אברהם נתן: זה לא נכון.

אילן שלגי: בסוף נהפוך למדינה שדוברת רק עברית.

אחמד טיבי: אדוני היושב-ראש, כאשר הטלוויזיה בערבית שידרה בערוץ 1 הייתה לי ביקורת על התכנים, אבל היה מדובר בשידור שזכה לרייטינג עצום, במיוחד התכנית של יום שישי, היומן.

אחמד טיבי: זו תכנית שמייד אחרי שהיית מסיים להופיע כל העולם היה מתקשר אליך, תרתי-משמע: מירדן, מסוריה, ממצרים, מלבנון.

אחמד טיבי: אנשים עשו הכול כדי להופיע שם, כמו שמקובל בתכנית חדשותית יוקרתית.

אחמד טיבי: זו הייתה ספינת הדגל של השידור הציבורי בארץ.

אילן שלגי: באיזו שעה היו אז חדשות כל יום?

אחמד טיבי: ב- 19:00.

אילן שלגי: מתי זה הופסק?

אחמד טיבי: לפני קצת יותר משנתיים.

יוסי שריד: עד הרעיון המגלומני שאנחנו נקים ערוץ לכל המזרח התיכון שיכה את תחנות הטלוויזיה הערביות.

אחמד טיבי: זו הייתה תכנית בשידור ישיר, ובדרך-כלל לא היו תכניות בשידור ישיר.

אחמד טיבי: היום, למשל, אין תכניות talk-show של ריאיון חדשותי בשידור ישיר בטלוויזיה המזרח-תיכונית.

אילן שלגי: ואתה חושב שזה מטעמי צנזורה?

יוסי שריד: אין ספק.

אילן שלגי: אני רוצה לשמוע, למה רק לרמוז?

אילן שלגי: אני רוצה לשים דברים על השולחן.

אחמד טיבי: אני אומר את זה בצורה הגלויה ביותר.

אחמד טיבי: לפעמים לא נוח לשמוע כמה דברים, אז עדיף לבטל את השידור החי ולערוך את הכתבה.

אחמד טיבי: לכן פגעו בספינת הדגל, ואז מתחילים בצעד אחד ובצעד שני.

אחמד טיבי: אחר-כך ביטלו את השידור בערבית בערוץ 1 והמציאו את היצור המוזר הזה שנקרא שידורי המזרח התיכון.

אחמד טיבי: עם כל הכבוד, אלי, גם כשהיית מראיין אותי לא תמיד ראיתי את זה.

אחמד טיבי: אתה היית עובד 24 שעות ביממה, אבל אנשים לא ראו את העבודה שלכם.

אחמד טיבי: הסיבה לרייטינג הנמוך היא שמלכתחילה הוגדרו מטרות השידור הזה.

אחמד טיבי: הייתה הודעה, גם רענן כהן אמר את זה, גם משרד החוץ בירך, ונתנו להבין שאו-טו-טו כל קרייני אל-ג'זירה ייכנסו למקלטים.

אחמד טיבי: אגב, הקמת הערוץ הים-תיכוני לוותה כמו טלוויזיה אל-ח'ורה בהרבה כתבות.

אחמד טיבי: גם טלוויזית אל-ח'ורה שמאחוריה עומדת מעצמה עם תקציב פי 20 אולי מתקציב של מזרח התיכון מוכה שוק על ירך על-ידי אל-ערבייה ואל-ג'זירה.

אחמד טיבי: אליי למשל, פנו כמה פעמים מאל-ח'ורה, ואני לא מתראיין שם באופן עקרוני כי זו טלוויזיה מוכוונת באופן תעמולתי.

אילן שלגי: מי זה אל-ח'ורה?

אחמד טיבי: אל-ח'ורה זה של ה- State Department.

יוסי שריד: אמריקנים בבגדד.

אחמד טיבי: האמריקנים רצו להכות את אל-ג'זירה בגלל עירק.

אמירה אורון: אל-ג'זירה לא מוכוונת?

אחמד טיבי: מותר להגיד הכול שם.

אמירה אורון: ממש.

אמירה אורון: גם על קטאר.

אחמד טיבי: בשלב זה אני לא רוצה על קטאר כלום.

אמירה אורון: טוב, רק שנדע את העובדות.

אמירה אורון: באל-ג'זירה אתה יכול לתקוף את המשטר הסעודי.

אמירה אורון: אין שידור דמוקרטי בעולם הערבי.

אמירה אורון: אל תטעה חלילה את חברי הוועדה.

יוסי שריד: אין דמוקרטיה בעולם הערבי, זה לא סוד.

אחמד טיבי: יש דיקטטורות, לא רק שאין דמוקרטיות בעולם הערבי.

אחמד טיבי: אני צריך להיאבק בהן לפני כל אחד אחר כאן.

אחמד טיבי: אבל נדמה לי שכאשר אני מנוע מלהופיע בשידור ישיר גם בנושאים שקשורים בטלוויזיה הישראלית, את פותחת אל-ג'זירה את רואה את גדעון עזרא; את אל-ערבייה – את רואה את אלי ניסן; אבו-דאבי – את ויקטור נחמיאס.

אחמד טיבי: אין כמעט שעה שאת לא רואה דובר ישראלי שם.

אחמד טיבי: יש בחור במשרד החוץ שנהיה כוכב פופ בעולם הערבי.

אחמד טיבי: כל חצי שעה הוא מופיע שם בשידור ישיר.

אחמד טיבי: מישהו מצנזר אותו?

אחמד טיבי: הוא קוטל את העולם הערבי פעם אחר פעם בטלוויזיות הערביות, ואף אחד לא מבקש נזיפה לעורך אף על פי שיש ויכוח בעולם הערבי האם לראיין ישראלי בשידור ישיר.

אחמד טיבי: זה השפיע על מישהו?

אחמד טיבי: אל-ג'זירה מראיינת ישראלים, אל-ערבייה מראיינת ישראלים, אבו-דאבי מראיינת ישראלים.

אמירה אורון: אתה יודע באילו אחוזים?

אחמד טיבי: מה זה אחוזים?

אחמד טיבי: כל יום כמעט מתראיין שם דובר ישראלי.

אילן שלגי: גברתי, גם עבדך הנאמן התראיין באל-ג'זירה.

אילן שלגי: באו לכאן לראיין אותי.

אחמד טיבי: היא דורשת שוויון בין מרואיינים ערביים לבין ישראלים בקטאר, באל-ג'זירה.

אחמד טיבי: נדמה לי שאת נסחפת.

קריאה: זה לא שולל את העובדה שהערוץ הזה הוא תעמולתי.

אמירה אורון: אל-ג'זירה גם.

אחמד טיבי: אנחנו מדברים על ערוץ שמלכתחילה הוגדר ערוץ תעמולה כדי להיאבק ולהחרות בטלוויזיות של העולם הערבי – זה מה שאמרו האחראים על הקמת הערוץ הזה – והתכנים היו בהתאם.

אחמד טיבי: כאשר התכנים בהתאם הרייטינג בהתאם והתוצאה היא הרבה התחלות, אבל סוף אחד ידוע מראש.

אחמד טיבי: זה סיפור של מוות ידוע מראש.

אחמד טיבי: לכן המוות היה הדרגתי, מהיר, אינסטנט.

אחמד טיבי: אין גורל אחר של טלוויזיה כזאת.

יוסי שריד: לפי המינון של גדעון עזרא אני אגיד לך מה תהיה התוצא הסופית של הערוץ.

יוסי שריד: אז באל-ג'זירה מפעם לפעם מראיינים את גדעון עזרא, אבל בערוץ הזה כל הזמן ראיינו את גדעון עזרא.

יוסי שריד: החיים זה מידתיות.

אחמד טיבי: למרות הביקורת שלי אני לא יכול לשבת בחיבוק ידיים מול סגירת מחלקה שלמה, לזרוק אנשים אל הרחוב, ולפגוע בעיקרון שמלכתחילה פגוע – הפקות.

אחמד טיבי: אין הפקות בערבית, ועד שיש תכנית אולפן, כמו התכנית שלך, מר צמח.

יקר צמח: הפסיקו אותה גם, היא מופסקת.

אחמד טיבי: היא מעניינת מגזר מסוים באוכלוסייה הערבית, ולכן יש לשנות מן היסוד את הקונספט שבו מזלזלים בצופה הערבי וחושבים שאפשר להשתיל לו בסגנון אורווליאני ולהזין אותו בשידור תעמולתי.

אחמד טיבי: לכן יש צורך בהקמת ועדה ציבורית מיוחדת שרובה תהיה מורכבת מאנשי ציבור ערבי ותדון בתכנים האלה ובהכוונה.

אחמד טיבי: ועדה ציבורית אד-הוק שתגיש את מסקנותיה.

אחמד טיבי: תמנה אותה שרת החינוך או לשכת ראש הממשלה או רשות השידור, העיקר שהנושא ייבדק.

אחמד טיבי: אם מסקנות ועדה כזאת ייושמו הלכה למעשה, אדוני היושב-ראש, אין ספק שהמצב יביא להבראה איטית והדרגתית.

אחמד טיבי: שנית אני חושב שהדבר הבריא ביותר לשידור בערבית הוא לחזור לערוץ 1 כדי להחזיר את הרייטינג ודווקא להגדיל את שעות השידור ולא להקטינן.

אחמד טיבי: דבר נוסף, אומנם לא קשור, אבל יש החלטה על הקמת ערוץ ייעודי בערבית ויש לעשות הכול כדי שהערוץ הזה יוקם.

אחמד טיבי: לפעמים יש מכשולים ממלכתיים ולפעמים כלכליים של אלה שצריכים להגיש ולא מגישים למכרז.

אחמד טיבי: לכן, אדוני היושב-ראש, יש לשפר את התכנים תוך שינוי הקונספט ויש לתת יותר חופש פעולה לעיתונאים כדי שיוכלו לעשות עבודה עיתונאית אמיתית שבה יוכלו לראיין דעה ודעה אחרת.

אחמד טיבי: זו דמוקרטיה ושידור חופשי במסגרת שבה אנחנו נתונים.

אחמד טיבי: תודה רבה.

אילן שלגי: אני רוצה לשמוע את עמדת משרד החוץ, איך הם רואים כיצד השידורים האלה משפיעים מחוץ לתחומי המדינה.

אילן שלגי: בבקשה, מר מאיר.

גדעון מאיר: אני מוכרח להגיד שאני מסכים עם כמעט 90% ממה שחבר הכנסת טיבי אמר, להוציא את עניין ערוץ התעמולה.

אחמד טיבי: אני בכוונה לא הזכרתי אותך כאחד מכוכבי אל-ג'זירה אף על פי שאתה מככב.

גדעון מאיר: אני מסכים שפעם ראשונה יש לנו בערוצים בערבית נוכחות, ובאמת לא מצנזרים את דברינו שם.

גדעון מאיר: הקול שלנו נשמע, זו לא בכלל השאלה כי בסופו של דבר מדובר בערוץ תעמולה, אבל קולנו נשמע, ואני לא יכול להתווכח על זה בכלל.

גדעון מאיר: אני גם יודע מאנשים שלנו שנמצאים בקטאר שהדברים שלנו מתורגמים כמו שצריך ובהגינות.

גדעון מאיר: אף על פי שאני ממונה על Public Diplomacy של מדינת ישראל אנחנו מעולם לא היינו מעורבים עם רשות השידור בנושא של תכנים.

גדעון מאיר: אני מדבר על משרד החוץ כי חבר הכנסת שריד הזכיר את משרד החוץ.

גדעון מאיר: אנחנו מעוניינים שקולה של ישראל יישמע בעולם הערבי.

גדעון מאיר: אני לא מדבר על תושביה הערביים של מדינת ישראל כי הם לא בתחום הסמכות של משרד החוץ, אלא על שכנינו הפלסטינים ועל מדינות השלום והעימות ועל המעגל הרחב יותר.

גדעון מאיר: קולנו לא נשמע.

גדעון מאיר: גם קול ישראל בערבית שהייתה לו נאמנות רבה מאוד בעולם הערבי לא נשמע עוד כי סגרו את המשדרים בצורן.

גדעון מאיר: אף אחד לא מדבר על זה, אבל זה נושא שחשוב להעלות אותו.

גדעון מאיר: היום קול ישראל בערבית לא נשמע.

אילן שלגי: מי שסגר את זה היה בגלל הבעיה שזה יצר שם במקום.

אילן שלגי: אנשים מתו שם מסרטן.

יוסי שריד: בצדק סגרו את זה.

אחמד טיבי: אבל אי-אפשר למצוא תחליף?

יוסי שריד: אתה היית מוכן שהילדים שלך ילמדו שם מתחת לאנטנות?

יוסי שריד: אי-אפשר להעביר אנטנות?

גדעון מאיר: אפשר, אבל למען הצדק ההיסטורי קודם היו משדרים ואחר-כך בנו את צורן.

יוסי שריד: זה לא משנה.

יוסי שריד: בתי-משפט קבעו לפני זמן רב שהשאלה מי בא למי קודם אינו רלוונטי באופן מוחלט.

גדעון מאיר: אבל אפשר למצוא אלטרנטיבה למשדרים האלה.

יוסי שריד: נכון.

גדעון מאיר: זה גם לא הרבה כסף.

גדעון מאיר: אמר לי בני גאון שיש תחנת רדיו בצפון וזה לא הרבה כסף.

גדעון מאיר: לנו יש דווקא עניין שהשידור יהיה אמיתי וכן.

גדעון מאיר: לא שידור מטעם, יש לנו הרבה מה להציג.

גדעון מאיר: יש סקרנות בעולם הערבי למה שנעשה בישראל, זה פותח צוהר לחברה הישראלית.

גדעון מאיר: גם הוויכוח הדמוקרטי הוא ויכוח שמן הראוי שיישמע, אבל הוא לא נשמע ולא נראה היום.

גדעון מאיר: אנחנו לא בעד שידורי תעמולה, אלא בעד שידור אמיתי.

גדעון מאיר: אני לא מאמין למשמע אוזניי שאנחנו חוזרים לנושא.

גדעון מאיר: במשך שנה וחצי-שנתיים עד שהוקם הערוץ מתאם הפעולות בשטחים הקודם, האלוף מנדי אור ואני ניהלנו מאבק די ממושך כדי שיוקם איזשהו ערוץ: מסחרי שמבוסס על פרסומות או ערוץ של רשות השידור, אבל שיקום ערוץ שידבר ויספר את הסיפור שלנו.

גדעון מאיר: הערוץ המזרח תיכוני הוקם לאחר לידה קשה, ופנו אליי מרשות השידור לפי החלטת ממשלה שארבעה משרדי ממשלה ייתנו 1.5 מיליון שקל כל אחד.

גדעון מאיר: אני סירבתי לתת כסף מתקציב ההסברה של משרד החוץ וקיבלתי גיבוי מהשר שלי דווקא בגלל הנקודה הזאת, שאם היינו נותנים כסף לערוץ הזה הוא היה נחשב ערוץ תעמולה.

גדעון מאיר: בגלל הסימבוליות שרצינו שהערוץ הזה ידבר אל העולם הערבי בקול אמיתי וכן ויציג את החברה הישראלית ואת מה שקורה פה, אנחנו לא ניתן כסף לא מסיבות קמצניות – אם כי גם כסף אין לנו – ואנחנו מאוד מצרים על סגירת הערוץ.

גדעון מאיר: אני לא נכנס לנושא התכנים, זה עניין של רשות השידור ולא שלנו כמשרד חוץ, ואנחנו נשמח ונעודד את הקמתו מחדש של הערוץ במסגרת רשות השידור הציבורית או במסגרת אחרת.

יוסי שריד: ד"ר טיבי אמר קודם דבר חשוב, ואני זוכר גם תגובות שאני הייתי מקבל, לפעמים אנחנו מגיעים למסקנה שמכיוון שזה ערוץ ישראלי אז כאילו מלכתחילה העניין אבוד.

יוסי שריד: אין לזה שחר.

יוסי שריד: זו נקודה שחשוב מאוד לזכור.

יוסי שריד: המקורות הישראליים היו מאוד מבוקשים בעולם הערבי משום שהעולם הערבי בחלקו התייחס למקורות האלה במידה עצומה של אמינות.

יוסי שריד: אני זוכר שהייתי מסתובב במדינות השכנות והיו אומרים לי שראו אותי, ואמרתי כך וכך.

יוסי שריד: כלומר, יש ביקוש, זה לא שאתה צריך להטיח את הראש בכותל.

אמירה אורון: אני שירתי בקהיר שנתיים עם אנשי עסקים מצריים.

אמירה אורון: אמר לי איש עסקים מאוד בכיר שכשהוא רוצה לדעת מה קורה במזרח התיכון הוא רץ הביתה ב- 19:00 כדי לפתוח את המהדורה של הטלוויזיה בערבית.

אמירה אורון: קול ישראל בערבית עושים עבודה יפהפיה שלא נשמעת ולא נקלטת.

יוסי שריד: שערורייה.

אמירה אורון: אני הייתי שומעת את קול ישראל בערבית על הטיילת כשהייתי נוסעת מהבית עד לשגרירות בקהיר.

אמירה אורון: היום יש מובלעות שאי-אפשר לקלוט קול ישראל בערבית בתוך שטחי ישראל, שלא לדבר על השטחים של הרשות הפלסטינית.

אמירה אורון: זה חמור מאוד.

אמירה אורון: יש תחרות בכל העולם, יש ערוצי טלוויזיה ערביים חזקים מאוד, הם עושים עבודה מקצוענית, אבל חלילה שלא נבין שהם מצטרפים לחובבי ציון.

אמירה אורון: באל-ג'זירה אתה יכול לראות תכניות שמראות את פלסטין "תחת המיקרוסקופ".

אמירה אורון: שם עולים לרמת-הגולן ומראים דברים חד-צדדיים ולא נכונים בפירוש.

אמירה אורון: כשאתה מנסה להכניס את העמדה הישראלית היא נכנסת בשעה של תכנית בת 60 דקות רק דקה וחצי.

אילן שלגי: גם ב- BBC.

אמירה אורון: ב- BBC אתה לא תראה סדרה זדונית ונוראית שקוראים לה "שרוניאת", שמראה בצורה אנטישמית את ראש הממשלה שרון ששותה דם של ילדים.

אמירה אורון: יש לנו "שרוניאת" לפני שנתיים בפריים-טיים ברמאדן.

אמירה אורון: זה אבו-דאבי.

אמירה אורון: אנחנו עובדים אתם, אני אוהבת את העיתונאים האלה, הם אנשים יקרים, ואנחנו רוצים להיות בכל מקום ובכל נקודה, אבל זה לא סותר את העובדה שמדינת-ישראל צריכה להציג עצמה כמו שהיא.

אמירה אורון: אני רוצה שיראו את הנשים שעומדות במחסומים, אני רוצה שיראו את הוויכוחים בתוך הכנסת.

אמירה אורון: נהניתי לראות שידור שראש הממשלה מסר את ההודעה המדינית שלו לפני מספר שבועות, זה עבר בשידור חי באל-ג'זירה כשחבר הכנסת טיבי קוטע אותו וברכה קוטע אותו.

אמירה אורון: זו הייתה עבודה מצוינת.

אילן שלגי: אני מבקש לשמוע את האנשים שעובדים ברשות השידור.

אילן שלגי: בבקשה, אלי.

איוב קרא: אני לא הבנתי את עמדת משרד החוץ, אתם בעד חצי שעה חזרה?

אמירה אורון: אנחנו בעד 24 שעות שידור.

איוב קרא: חזרה מלאה.

אלי ניסן: אני רוצה להתייחס לדברים של חבר הכנסת יוסי שריד, בעיקר על מה שהוגדר תעמולה.

אלי ניסן: הדברים שלו לא היו במקום בנושא הזה, כי אני מעולם לא עסקתי בחדשות בתעמולה.

יוסי שריד: לא אמרתי שעסקתם יותר מדי.

אלי ניסן: אתה מופיעה אצלנו מדי שבוע לא פעם ולא פעמיים.

יוסי שריד: אלי, תעשה לי טובה, יש כבר חבר כנסת שלא מעלה דברים מנקודת ראות אישית.

יוסי שריד: לא שאלתי אותך כמה הופעתי.

יוסי שריד: אני חושב שיש הסכמה כללית שזה היה ערוץ תעמולה.

אלי ניסן: עסקנו בתעמולה, זה כבר פס מהעולם.

אלי ניסן: אנחנו לא מתעסקים בתעמולה, אלא בחדשות פרופר, ואתה יודע יפה מאוד שמרבית החומר שאני מראיין אותך מועבר גם לחדשות בעברית, ולכן אם הייתי מתעסק בתעמולה ודאי שהעברית לא היו לוקחים את החומר הזה.

יוסי שריד: למה אתה אומר את זה?

יוסי שריד: אתה חושב שערוץ 1 הוא לא ערוץ תעמולה?

אלי ניסן: אני חושב שהסטיגמה שהייתה כבר לא קיימת ברשות השידור.

אלי ניסן: אנחנו לא מתעסקים בתעמולה, ואני חושב שגם מר שלגי יודע היטב, אתה מרואיין אצלנו ואף פעם לא חתכנו אותך ולא היו שאלות שלא נשאלת כמו שצריך.

אילן שלגי: אין לי טענות.

אלי ניסן: בנושא של טיבי הוא אומר שרק התכניות הישירות הן התכניות המשודרות.

אלי ניסן: הוא היה מופיע אצלנו מדי פעם בתכניות מוקלטות, והן אף פעם לא צונזרו.

אלי ניסן: במיוחד תכנית כמו "מפגש" – כמו "מוקד" בעברית – אז לא כל התכניות מצונזרות, להיפך, הרבה תכניות מוקלטות, והרבה חברי כנסת ערבים השתתפו בתכניות.

אילן שלגי: אתה אמרת עכשיו שלא כל התכניות המוקלטות מצונזרות.

אילן שלגי: השאלה היא האם יש כאלה שכן מצונזרות.

אילן שלגי: מה אתה יודע בעניין הזה?

אלי ניסן: אני רוצה להבחין בין תכנית בשידור חי לבין תכנית מוקלטת.

יוסי שריד: אלי, אני מאוד מצטער על הדברים שאתה אומר כי זה מחזיר אותנו למנטליות של פעם: ראיינתי אותך, אז אילו טענות יש לך?

יוסי שריד: איזה מין טיעון זה?

אילן שלגי: יוסי, עזוב, זה לא אישי.

ירון אנוש: אני רוצה להעביר את הדיון מהמישור הגניקולוגי למישור הפתולוגי.

ירון אנוש: שמחתי לשמוע את יושב-ראש רשות השידור, אברהם נתן, מכריז פה – כי אנחנו באגודת העיתונאים בהחלט נשתמש בזה בעתירות שהגשנו נגדכם בבית-המשפט – שאין לכם שום החלטה ושום גוף מוסמך לא קבע על שום שינוי ברשות השידור.

ירון אנוש: אבל אחד משניים: אתה אמור להיות נציג הציבור הראשי על מה שבוער לרשות השידור, ואני טוען האם המנכ"ל, מר בראל, מסתיר ממך דברים, לא מעביר דברים לידיעתך ולידיעת מה שאמור להיות הוועד המנהל; או שאתה משתף פעולה בשתיקה בניהול שבינו לבין ניהול תקין אין כלום.

ירון אנוש: נמצא פה עו"ד תוסיה-כהן וכותב במכתב מתמם שלא נעשו שינויים, ובפועל קוצצו 60% מן השידורים של התכניות בערבית בעוד אתה מודה כאן שאין שום החלטה של שום גוף מוסמך ברשות השידור לעשות את העניין הזה.

ירון אנוש: ואתם מעיזים לבקש לבטל את הדיון הזה כאן?

ירון אנוש: אתה מדבר על 600 מפוטרים.

ירון אנוש: לא טרחתם בחצי שנה האחרונה לקרוא לנציג עובדים אחד – לא אתה ולא המנכ"ל – כדי לספר לנו מה קורה; אבל כן טרחתם לפני חודשיים להודיע לכל העובדים וגם למנהלים הישירים שמייד יגישו רשימות מפוטרים לפי אין קריטריונים ולפי מי שמוצא חן בעיני המנכ"ל או בעיניך.

ירון אנוש: תהינו מה הקריטריונים שאתם דורשים, ואני שומע עכשיו שבעצם אין כלום.

ירון אנוש: יושבים פה אנשים שמשדרים תכניות בערבית, והתכניות שלהם נעלמו פתאום.

ירון אנוש: האם עלו תכניות אחרות בשעות האלה?

ירון אנוש: לא.

ירון אנוש: עלו תכניות בעברית בשעות האלה.

ירון אנוש: אני לא רוצה להתעסק כרגע בתכנים, אנחנו בשלב הרבה יותר מוקדם, אנחנו בשלב הטרום-קבורה.

ירון אנוש: כשנגיע לשלב של פעילות שוטפת רגילה יקימו ועדות ציבוריות את התכנים.

ירון אנוש: אבל היום כמו שרשות השידור מנוהלת לבטח במגזר הערבי של התכניות שלה שהוא מגזר חלש יחסית לעומת אחרים, המגזר הזה סופג את המכה הראשונה, ובעקבותיו גם הציבור שאליו מיועדים השידורים האלה.

מנחם הדר: אני כתב בערוץ 1 וסגן יושב-ראש ועד העובדים.

מנחם הדר: אנחנו סטינו מהנושא לכל מיני דברים, לכן נדבר על ממזרות.

מנחם הדר: הערוץ הערבי הוא הבן החוקי, ולעומתו ערוץ 33 הוא הממזר.

מנחם הדר: לפני 10 שנים או יותר הקימו את ערוץ 33 כדי לשדר את שידורי הכנסת.

מנחם הדר: עכשיו אין יותר שידורי כנסת בערוץ 33 מכיוון שהכנסת החליטה להעביר את זה.

מנחם הדר: נשאר הממזר ובולע את הבן החוקי, שהוא השידורים בערבית.

מנחם הדר: הוא מנשל אותו מהירושה, וערוץ 33 שהשד יודע בשביל מה צריך אותו היום במצוקה שיש לערוץ 1 – מלבד הגחמה של המנכ"ל להשאיר את ערוץ 33 שאחרי שאין שידורי כנסת הוא לא צריך אותו, הוא לא משרת שום דבר, אלא רק עולה הרבה כסף ולא תורם כמעט כלום – הוא בולע את הבן החוקי, השידורים בערבית שבשביל זה הקימו את הערוץ הראשון ואת הטלוויזיה בכלל, ובשביל זה שידרו את זה, ומחסל אותו.

מנחם הדר: הנה לוח השידורים החדש מ- 1 באפריל; אין אף שידור של יצירה מקורית ערבית במשך כל השבוע.

מנחם הדר: פשוט ביטלו.

מנחם הדר: הנה הלוח הישן שבו יש כל יום תכנית בערבית, ואילו כאן בתכנית החדשה אין בכלל.

מנחם הדר: יש רובריקה בערבית, אבל מה משודר בה?

מנחם הדר: מרוץ מכוניות באנגלית, התכנית "לסוד האהבה".

מנחם הדר: כלומר, מבלפים.

מנחם הדר: שמים כותרת משנה בערבית ואומרים שאלה תכניות בערבית.

מנחם הדר: הכול רשום, הם לא מכחישים, הם מוציאים מסמכים ברורים שכך הבלוף על-פניו.

מנחם הדר: ערוץ 33 בלע את הערוץ הזה.

מנחם הדר: כאן יש לנו לוח המשדרים, ואפילו לא מוזכר שיש תרגום בערבית בערוץ 33.

מנחם הדר: זה נקרא ערוץ 33, ערוץ 34 נעלם, ויש כאן תכנית שהיא כאילו ערבית, אבל לא כתוב כאן שיש תרגום בערבית.

מנחם הדר: יש כאן בלוף אחד גדול שערוץ 33 בולע את ערוץ 34, את הבן החוקי, ולאלוהים פתרונים.

מנחם הדר: לזה אתם צריכים לשים לב.

מנחם הדר: כל העובדים ברשות השידור – כולל העובדים בעברית שאולי יצטרכו להפסיד שעה מלוח השידורים שלהם – מאוד ישמחו אם נחזיר את זה למתכונת הקודמת.

מנחם הדר: הרי גם ערוץ 1 סובל מרייטינג, וערבים שהיו צופים בערוץ 1 היו מגדילים את הרייטינג של מבט כי הם היו נשארים לראות גם את מבט וגם את התכניות האלה.

יקר צמח: אני רוצה לקרוא: "הנידון, הקפאת פעילות", ששלח מנהל הטלוויזיה בערבית.

יקר צמח: "עד להודעה חדשה אבקשך להקפיא כל פעולה הכרוכה בהוצאה כספית ישירה או עקיפה הקשורה לשידורי חטיבת התכניות.

יקר צמח: נא להנחות את עובדי החטיבה".

יקר צמח: אינני יודע אם מר שריד יודע, אחת התכניות היפות שהייתה ברשות השידור בערבית שכל ארצות ערב צפו בה – וגם אתה התראיינת אצלי – וביקשו לקנות את התכניות האלה.

יקר צמח: תכנית זו שיתפה את ערביי ישראל והראתה את גאוניותם בחקלאות.

יקר צמח: יחד עם מדעני ישראל הגיעו להישגים אדירים בכל העולם, וכולם רצו לראות אותה.

יקר צמח: תכנית זו יצאה בתכנית חדשה שהוועד המנהל ביקש להחזיר אותה לאחר שבראל הפסיק אותה.

יקר צמח: זה שנה וחצי לא שודרה התכנית הזאת, ולא נתנו לה עריכות, והיום היא בכלל לא מקליטה.

יקר צמח: זו אחת התכניות היפות, ואני מזמין את כולכם לצפות בה.

יקר צמח: זו גאווה לערביי ישראל ולישראל! כל האנשים האלה שמחפשים לראיין ערבי אחד לדבר על 25 שנות שלום עם מצרים ולא היה להם, אבל ד"ר שריף דיבר אצלי בתכנית שנה וחצי דיבר על מדעני ישראל ועל חשיבות מרכז וולקני.

יקר צמח: אני קיבלתי פרס משר החקלאות על תרומתי לחקלאות ישראל.

יקר צמח: אתם יודעים שמנהל הטלוויזיה לא נתן לי לקבל את התעודה הזאת?

יקר צמח: איפה אנחנו?

יקר צמח: זו דיקטטורה, רבותיי.

יקר צמח: אני בעד לפטר אנשים לא מקצועיים או כאלה שגנבו, אני בעד לפטר אנשים שסרחו, אבל לא ייתכן להקפיא תכניות של אנשים מצליחים.

יקר צמח: אני איש מקצועי ביותר, למה האיש הזה מוקפא ולא עובד?

יקר צמח: אני רוצה לדעת.

יקר צמח: זה ציד מכשפות ברשות השידור, ואל תאמינו, זה שקרים.

יקר צמח: יושב-ראש רשות השידור ישב בוועדה שאתה היית, אדוני, יושב מולו אדם שעובד 30 שנה, 3% אמרו על השידור הזה שרשות השידור מנעה מהכלל את איכות הסביבה.

יקר צמח: הוא לא ידע ש- 3% זה תכנית שלי 4 עונות שרצה 26 שנה.

יקר צמח: היא משודרת בשבעה שידורים חוזרים עד היום הזה, ועומדת אצלי במשך שנה וחצי תכנית שעד היום לא משודרת.

אילן שלגי: מר נתן, אתה או מישהו מרשות השידור רוצה להשיב?

יוסי שריד: מר נתן, על-פי הדברים ששמענו כאן הודעת הפתיחה שלך הייתה כוזבת.

אברהם נתן: לא הייתה כוזבת.

יוסי שריד: הייתה כוזבת כי אתה אמרת שאין החלטה, אבל בפועל הכול כבר הוחלט.

אברהם נתן: אין החלטה.

יוסי שריד: יותר גרוע, זה קורה בלי החלטה אם-כך.

אברהם נתן: אתה רוצה לשמוע?

יוסי שריד: אני לא רוצה לשמוע, אני שומע ש- 65% כבר מת.

יוסי שריד: זו הודעה כוזבת.

אברהם נתן: לא אתה ולא אף-אחד לא יגיד שאני אמרתי דבר כוזב כי אני לא מסרתי הודעה כוזבת.

יוסי שריד: זו הודעה כוזבת מעיקרה.

אברהם נתן: אין דבר כזה.

אילן שלגי: אני מבקש ממר נתן להתייחס כי פה האשימו אותו שהוא אמר דברים לא נכונים עוד לפני הדברים שלך.

אברהם נתן: אני מציע שתיקח את הדברים שלך בחזרה.

יוסי שריד: אתה תתחיל לדייק עכשיו.

אברהם נתן: אני מדייק.

יוסי שריד: אתה לא מדייק.

אברהם נתן: מה שבסדר אני אומר ומה שלא בסדר אני גם אומר.

אברהם נתן: הערוץ הלווייני נסגר.

אברהם נתן: אם לא הבנת את זה אני מודיע לכם.

אברהם נתן: סגרנו אותו לאחר שהתקבלה החלטת ממשלה.

אברהם נתן: רק ביום ראשון תתכנס הוועדה לקבל החלטה להפוך את ערוץ 33 מ- 16:00 עד 22:00 לערוץ שמשדר בערבית.

אברהם נתן: זאת הכוונה שהביאה ההנהלה לרגולטור, אני מדבר כרגולטור.

אברהם נתן: בהנהלת רשות השידור יכול להיות שהתקבלה החלטה, לא מעניין אותי, היא צריכה לבוא לפנינו כרגולטור ולהחליט.

אברהם נתן: ההצעה שלהם הייתה שערוץ 33 יהפוך להיות ערוץ משדר בערבית בשעות הפריים-טיים, וזה נשמע לי הגיוני.

אברהם נתן: אני לא יודע מה תחליט ההנהלה שלנו או המועצה שלנו, אבל ההחלטה להפוך את ערוץ 33 לערוץ שמשדר בערבית בפריים-טיים נשמע לי מאוד הגיוני.

אברהם נתן: ערוץ 33 הוא ערוץ מוכר.

גדעון מאיר: איפה קולטים אותו?

אברהם נתן: רק בארץ.

עדנה נחום: מ-1 באפריל ערוץ 33 משודר על הלוויין ששידר קודם ערוץ 34.

אברהם נתן: הייתה הצעה שלכם פה שנשמעת לי סבירה, שמאחר שבערוץ 1 מרבית האוכלוסייה צופה בו אולי נשדר את החדשות בערוץ 1.

אברהם נתן: אני שמרתי את זה בראשי ויכול להיות שאביא את ההצעה הזו.

אברהם נתן: אבל יש כוונה להפוך את ערוץ 33 מבחינת רשות השידור לערוץ שמשדר בערבית בפריים-טיים מ- 16:00 עד 22:00, ואחרי-כן יהיו כיתוביות בערבית למי שרוצה להמשיך לצפות.

אברהם נתן: זו ההצעה שמובאת לרגולטור להחלטה ביום ראשון.

יוסי שריד: אז למה הכול בוטל לפי שעה?

אילן שלגי: ההנהלה הרשתה לעצמה אז תתחיל ליישם את זה.

אברהם נתן: הטענה שרשות השידור הפסיקה הפקות מקור בערבית היא שקרית---

קריאות: לא נכון.

אברהם נתן: ---משום שבששת החודשים האחרונים לא היו בכלל הפקות מקור ברשות השידור, ולמה?

אברהם נתן: משום שרק לפני שבוע שלחנו את האגרה.

אברהם נתן: הכנסת לא אישרה את תקציב רשות השידור ולא אישרה לשלוח אגרה, ולכן התקבלה החלטה לכל מחלקות הטלוויזיה בהחלטה של הרגולטור לא להוציא כספים כדי לא להיכנס לגירעון, וזה חל על כולם, לא רק על הטלוויזיה.

אברהם נתן: זה שיהודי מסוים שמשדר תכנית יפה אולי נפגע ממנה, נפגעו כל התכניות שלנו.

יקר צמח: מעל חצי מיליון ביום אחד.

אילן שלגי: מר צמח, אל תפריע.

אברהם נתן: 6 חודשים רשות השידור נמצאת במצוקה כספית עד לפני מספר ימים, ורק עכשיו נשלחה ההודעה לתושבים לגבי האגרה, ועד שלא ישלמו את האגרה רשות השידור תמשיך להיות במצוקה כספית.

אברהם נתן: הודענו את זה מעל כל במה ובכל כלי תקשורת.

אברהם נתן: הודענו את זה גם ליועץ המשפטי לממשלה ולכל גורם מוסמך בכנסת, שברשות השידור הוועד המנהל סיים את תפקידו מ-1 בינואר.

אברהם נתן: אין ועד מנהל לרשות השידור.

אברהם נתן: המליאה היא הגוף היחיד שמתפקד כרגע.

אברהם נתן: כל אחד לקח את האחריות על עצמו, החל ממזכיר הממשלה והיועץ המשפטי לממשלה והשר הממונה.

אברהם נתן: לכן רשות השידור מתפקדת כרגע עם פיקוח מזערי משום שאין ועד מנהל, כולם יודעים את זה, ואף אחד לא הזדעזע.

אברהם נתן: לכן מה שאמרתי הוא נכון ומדויק.

אברהם נתן: הצמצום בשידורים והפיטורים לא באו לוועד המנהל משום שאין ועד מנהל!

אברהם נתן: לכן המנכ"ל אמר להכין את הרשימות---

יוסי שריד: פה הייתה ההטעיה.

יוסי שריד: היית צריך לומר שאין ועד מנהל, ולכן זה לא בא לוועד המנהל.

אברהם נתן: לא הטעיה, אני לא הטעיתי אתכם.

אברהם נתן: היועץ המשפטי הוציא הנחיות ואמר שבהיעדר ועד מנהל רשות השידור אינה יכולה לאשר את תקציבה, ולכן שר האוצר אישר רק תקציב מ- 30 ביוני.

אברהם נתן: אין תקציב לרשות השידור אחרי 30 ביוני.

אברהם נתן: עד 30 ביוני תקציב רשות השידור מנוהל בידי שר האוצר באמצעות ועדת כספים של רשות השידור, כי אין ועד מנהל ואי-אפשר לאשר תקציב לרשות השידור.

אברהם נתן: זו עובדה שהגיעה לשולחן ועדת הכספים של הכנסת, וצריך להיות אובייקטיביים והוגנים בנושא הזה, ולא לחפש מישהו שאמר או לא אמר.

אברהם נתן: יש מחשבה של הנהלת רשות השידור – לא הרגולטור – להפוך את ערוץ 33 לערוץ שידור בערבית שישדר משעה 16:00 עד 22:00 בלילה.

אברהם נתן: אין ולא הייתה כוונה לצנזר.

אברהם נתן: אין כרגע הפקות מקור, יש כוונה להכניס הפקות מקור כשיאושר התקציב.

אברהם נתן: יש הצעה שלכם שאני אביא אותה לפני ועדת הטלוויזיה---

יוסי שריד: ישדרו מרוצי מכוניות?

אברהם נתן: לא ישדרו מרוצי מכוניות.

יוסי שריד: אז מה ישדרו?

יוסי שריד: הפקות מקור אין.

יוסי שריד: אם תתחילו שוב ברגל שמאל כמו שקרה בערוץ אז חבל להתחיל.

אברהם נתן: חשבנו שהערוץ הלווייני יכתיב, אנחנו רוצים לתקן את זה.

עדנה מנחם: זו דוגמה של הלוח החדש ומתחתיו מה שהיה לפני.

עדנה מנחם: מאפריל זה משודר בערוץ 33.

מנחם הדר: תבינו שכל התכניות הראשונות קנויות.

אברהם נתן: אם אתם תחליטו שאתם רוצים שנבחן את האפשרות של חצי שעה של החדשות בערוץ 1 אני מוכן להביא את זה לפני מועצת רשות השידור כדי שידונו בזה גם.

אילן שלגי: תודה.

אילן שלגי: חברת הכנסת מרינה סולודקין, בבקשה.

מרינה סולודקין: צדקתי שיזמתי את הדיון הזה כאן.

מרינה סולודקין: זו האירוניה של הגורל.

מרינה סולודקין: אני נציגת העולים במפלגת הליכוד צריכה להעלות את עניין השידורים בשפה הערבית, גם ב"קול ישראל" וגם בטלוויזיה.

מרינה סולודקין: לפי מה ששמעתי היום מרשות השידור אני מאוד לא מרוצה.

מרינה סולודקין: כל המדינה והאינטרס הלאומי תלויים בהנהלת רשות השידור, מה שהם חושבים בנושא של שידורים בערבית.

מרינה סולודקין: אני לא מסכימה עם זה.

מרינה סולודקין: פגעו שיטתית בנושא זה, ומחלישים את סיכויינו לדו-קיום.

מרינה סולודקין: אני רואה את זה בחומרה רבה.

מרינה סולודקין: גם נושא התשדירים בערבית הוא אותו מצב של תשדירים בשפה הרוסית.

מרינה סולודקין: אין לכם כסף כי זה לא מעניין את הציבורים האלה מה קורה ואיך הם שומעים, ובכל הנושא הערבי יש גוונים של המזרח התיכון כולו.

מרינה סולודקין: אני מציעה עוד ישיבה בנושא של תשדירים.

מרינה סולודקין: לא שומעים את "קול ישראל" באזור ופוגעים במדיניות שלנו בכל האזור ובסיכויי השלום באזור.

מרינה סולודקין: אולי נשמע שוב ונפרק את כל רשות השידור אחרי מה ששמענו.

יוסי שריד: אני רוצה להציע שבהחלטתנו תהיה גם התייחסות ל"קול ישראל"בערבית.

יוסי שריד: הרי זה שמשדרים בתוך קונכייה זה בלתי מתקבל על הדעת, זה לא נורמלי.

יוסי שריד: כבר משדרים, אז כל המפעל הציוני לא יכול להקים אנטנה?

מרינה סולודקין: הוא לא רוצה.

מרינה סולודקין: זה לא המפעל הציוני, זה הם.

אברהם נתן: יש הצעה שלנו להחליף את המשדרים.

יוסי שריד: אני יודע, אני מכיר את זה.

יוסי שריד: במקרה הזה לא הנחתי את זה לפתחכם.

יוסי שריד: אמרתי "המפעל הציוני".

יוסי שריד: רשות השידור היא מפעל חשוב, אבל היא בכל זאת לא המפעל הציוני.

יוסי שריד: המפעל הציוני לא מסוגל להקים אנטנה?

יוסי שריד: זה לא מתקבל על הדעת.

יוסי שריד: לכן אני מציע שתהיה קודם כל התייחסות לשידורים בערבית ברדיו.

מרינה סולודקין: ישיבה בנושא הזה.

יוסי שריד: למה לי ישיבה?

יוסי שריד: אני כבר הגעתי למסקנה.

יוסי שריד: מה תגיד הישיבה, שהמצב הנוכחי שלא שומעים הוא טוב?

יוסי שריד: הייתה פה התקוממות על ההגדרה שלי שנמסרה הודעה כוזבת, אחר-כך הסתבר שלא היה מי שיקבל את ההחלטה, אז צריך לפתוח בזה שאין מי שיקבל את ההחלטה, ולכן אני גם לא יודע מי עומד לקבל עכשיו את ההחלטה כי זה בטח לא עומד לקרות בוועד המנהל מחר בבוקר.

יוסי שריד: אני עדיין חושב שערוץ 33 הוא גטו.

יוסי שריד: אני מציע שוועדת החינוך תחליט על שעה של שידורים בערבית כל יום, בעיקר, כמובן, בענייני דיומא – חדשות – בין 19:00 ל- 20:00.

יוסי שריד: תאמינו לי, לא תיפול שערה משערות ראשו של הערוץ הראשון ארצה.

יוסי שריד: חצי שעה זה יציאה לידי חובה; שעה זה כבר התחלה של מילוי חובה.

יוסי שריד: שעה בערוץ הראשון, ואם רוצים לשדר בערוץ 33 מהשכמת הבוקר עד חצות הליל בערבית אני לא מתנגד.

יוסי שריד: ירצו – יוכלו.

מנחם הדר: איך ירצו אם רוצים לפטר את כל העובדים?

יוסי שריד: על זה דיברנו.

יוסי שריד: בגלל זה אמרתי שלפי דעתי קיבלנו הודעה כוזבת.

אברהם נתן: מספיק, אל תחזור על זה.

יוסי שריד: העובדות מדברות בעד עצמן.

אברהם נתן: איך העובדות מדברות בעד עצמן?

יוסי שריד: הפקות אין; ועד מנהל שיקבל החלטות – אין, ולכן הן גם לא יתקבלו וספק אם הן עומדות להתקבל בהיעדר ועד מנהל.

אברהם נתן: יש ועדת טלוויזיה בנושא השידורים בערבית, לא ועד מנהל.

אחמד טיבי: צריך לשקול בכובד ראש וגם לצרף בהודעת הסיכום את הצורך להקים ועדה.

אילן שלגי: אתה הצעת את זה קודם, ואני אציע את זה פה.

אחמד טיבי: אני חוזר על ההצעה שלי.

אילן שלגי: לפי בקשת חבריי לוועדה, אני מאפשר לסלומון מוניר לדבר.

סלומון מוניר: אני סגן מנהל הערוץ בערבית.

סלומון מוניר: חבר הכנסת שריד אמר שהוא בכלל לא צפה בעצמו בערוץ הזה.

סלומון מוניר: מאין לך שזו תעמולה?

יוסי שריד: אני לא הייתי צופה בטלוויזיה הרוסית וסיפרו לי כמה פעמים שהייתה שם תעמולה, וקיבלתי את זה.

מרינה סולודקין: מי שלא צופה ולא מבין לא יכול לתת את דעתו.

סלומון מוניר: חבר הכנסת קרא אמר שצריך לעשות שינוי בלוח השידורים.

סלומון מוניר: אני לא יודע אם הוא מכיר בכלל את לוח השידורים.

אילן שלגי: הוא בטוח מכיר יותר טוב ממני.

סלומון מוניר: אני לא בטוח.

סלומון מוניר: חבר הכנסת טיבי העלה את נושא אל-ג'זירה.

סלומון מוניר: שם כשישראלי מרואיין הוא מרואיין בשפה הערבית, ואם זה בעברית יש תרגום סימולטני.

סלומון מוניר: אז אפשר להשמיע את הצד הזה וגם את הצד הזה, אבל כשחבר כנסת דובר ערבית בטלוויזיה בערבית והצד השני לא מבין את השפה הזו אתה לא יכול לערוך דו-שיח ביניהם, ולכן אנחנו נמנעים.

אחמד טיבי: אפשר לערוך אותו בעברית ולתרגם בערבית, כמו שעשיתם בתכנית ריקה 600 שנה.

מרינה סולודקין: תלמד מערוץ 9 איך הם עושים את זה ברוסית ועברית.

מרינה סולודקין: הכול אפשר אם רוצים.

סלומון מוניר: אני מדבר על מצב קיים.

יוסי שריד: בדרך-כלל גם העברית היא לא מי יודע מה, כך שאפשר למצוא איזה עמק שווה.

אילן שלגי: בטח כאשר מראיינים מישהו.

סלומון מוניר: הלוח שאתם רואים כאן הוא לוח שידורים זמני במצב הערוץ הלווייני.

סלומון מוניר: למיזוג עם ערוץ 33 עדיין אין לוח שידורים.

סלומון מוניר: צריך להכין אותו ולהציג אותו לאישור לפני מליאת רשות השידור.

סלומון מוניר: מה שקיים היום הוא זמני עד שיהיה לוח שידורים קבוע.

סלומון מוניר: לגבי ערוץ 33 והרצון העז של מנחם הדר לשדר בטלוויזיה בערוץ 1, מנחם עצמו לא מסר לכתבים מהטלוויזיה בערבית את החומר.

סלומון מוניר: הוא היום אומר שהם צריכים לשדר שם?

אילן שלגי: זאת הנקודה האחרונה שהייתה כל-כך חשובה, להגיד שהוא לא מסר?

יוסי שריד: זה בערך כמו הטיעון "ראיינו אותי, אז מה אתה רוצה?

יוסי שריד: "

אילן שלגי: אני מציע סיכום כדלהלן: ועדת החינוך והתרבות מודאגת ממצב השידור הערבי הציבורי ומשוכנעת כי יש ליתן תשומת לב רבה לחיזוקו ולשדרוגו.

אילן שלגי: הוועדה קוראת לראש הממשלה למנות ועדה ציבורית שתיתן המלצות בנושא זה.

אילן שלגי: הוועדה ממליצה למליאת רשות השידור להחזיר את שידורי החדשות בערבית אל הערוץ הראשון.

אילן שלגי: הוועדה שמעה בדאגה את העדויות בדבר צפייה נמוכה בקרב ערביי ישראל ואת עמדת משרד החוץ בדבר הפגיעה בשידור בערבית אל מחוץ לישראל.

אילן שלגי: הוועדה קוראת לממשלת ישראל ולשר הממונה למנות לרשות השידור בהקדם ועד מנהל.

אילן שלגי: הוועדה קוראת לרשות השידור למצוא בדחיפות פתרון למצב שבו שידורי הרדיו בערבית אינם נקלטים מחוץ לישראל ולעיתים גם בישראל עצמה.

אילן שלגי: מישהו מחבריי רוצה להציע תוספת?

יוסי שריד: אין לי בעיה עם זה, ואני מוכן לתמוך בזה.

יוסי שריד: אבל אני לא חושב שזה מציאותי לצפות מראש הממשלה שימנה את הוועדה.

אילן שלגי: הצעתי את ראש הממשלה ולא את שרת החינוך משום שיש כאן גם נושא יחסי החוץ.

יוסי שריד: מאה אחוז, אבל אני לא חושב שזה מציאותי.

אילן שלגי: מה אתה מציע שיהיה כתוב, שר החינוך?

אילן שלגי: ממשלת ישראל?

יוסי שריד: אתה לא תאמין, משום שאני מאוד מחשיב את ראש הממשלה וכמובן גם את השרים, אני מציע שהוועדה תתמנה בידי ועדת החינוך.

יוסי שריד: מה אתה אומר על הרעיון המהפכני הזה?

יוסי שריד: אומנם זה ברמה נמוכה, אבל היא קודם כל תקום, וגם ההרכב שלה יהיה יותר טוב.

אילן שלגי: אני מוכן לקבל את זה.

אילן שלגי: ועדת החינוך והתרבות תמנה בהקדם ועדה ציבורית שתיתן המלצות בנושא זה.

אילן שלגי: נתכנס בינינו בנושא הזה, ונזמין את מי שנמצא לנכון.

גדעון מאיר: יש ועדה שהממשלה הקימה בראשות מזכיר הממשלה בכל הנושא של הסברת חוץ, והנושא של רשות השידור עומד על הפרק.

יוסי שריד: אז נציג הוועדה יופיע פה לפני הוועדה.

מרינה סולודקין: מפריע לי שאין כאן מסקנות פוליטיות, שהחלשת השידורים בערבית היא פגיעה באינטרס הלאומי-ישראלי.

אילן שלגי: אני חושב שזה משתמע.

אילן שלגי: תודה רבה לכולם.